CELEX: 32022D0121
Language: et
Date: 2022-01-27 00:00:00
Title: Komisjoni otsus (EL) 2022/121, 27. jaanuar 2022, millega kehtestatakse sise-eeskirjad, mis käsitlevad andmesubjektide teavitamist nende isikuandmete töötlemisest ja nende teatavate õiguste piiramist personalieeskirjade kohaste taotluste ja kaebuste lahendamisel

28.1.2022   
               
               
                  ET
               
               
                  Euroopa Liidu Teataja
               
               
                  L 19/77
               
            
         KOMISJONI OTSUS (EL) 2022/121,
         27. jaanuar 2022,
         millega kehtestatakse sise-eeskirjad, mis käsitlevad andmesubjektide teavitamist nende isikuandmete töötlemisest ja nende teatavate õiguste piiramist personalieeskirjade kohaste taotluste ja kaebuste lahendamisel
         EUROOPA KOMISJON,
         võttes arvesse Euroopa Liidu toimimise lepingut, eriti selle artikli 249 lõiget 1,
         ning arvestades järgmist:
         
                     (1)
                  
                  
                     Nõukogu määrusega (EMÜ, Euratom, ESTÜ) nr 259/68 (1) ette nähtud Euroopa ühenduste ametnike personalieeskirjade ja muude teenistujate teenistustingimuste (edaspidi „personalieeskirjad“) kohaselt on komisjon kohustatud vastama teatavatele taotlustele ja kaebustele. Seda ülesannet täidab peamiselt personalihalduse ja julgeoleku peadirektoraadi (edaspidi „peadirektoraat“) üksus „Kaebused ja juhtumite järelevalve“, mis abistab ametisse nimetavat asutust või ametiisikut või lepingute sõlmimiseks volitatud asutust või ametiisikut (edaspidi „ametisse nimetaja“) otsuse tegemisel, selgitades välja asjakohased faktid ja teostades nende õigusanalüüsi.
                  
               
                     (2)
                  
                  
                     Personalieeskirjade artikli 22c kohaselt kehtestab komisjon vastavalt artiklitele 24 ja 90 korra, mille alusel lahendatakse ametnike kaebusi selle kohta, kuidas neid on koheldud pärast seda, kui nad on artikli 22a ja 22b kohaselt teatanud tõsisest eeskirjade eiramisest, või kuidas neid on koheldud sellise teatamise tulemusel (2).
                  
               
                     (3)
                  
                  
                     Personalieeskirjade artikli 24 kohaselt aitab komisjon iga ametnikku menetluses sellise isiku vastu, kes esineb ähvarduste, solvavate või laimavate tegude või väljenditega või rünnakutega isiku või omandi vastu, kui need on suunatud ametniku või tema perekonnaliikme vastu ametniku ametiseisundi ja kohustuste tõttu.
                  
               
                     (4)
                  
                  
                     Personalieeskirjade artikli 90 lõigete 1 ja 2 kohaselt võib iga isik, kelle suhtes kohaldatakse personalieeskirju, esitada ametisse nimetajale taotluse teda käsitleva otsuse tegemiseks, ja kaebuse teda kahjustava otsuse peale.
                  
               
                     (5)
                  
                  
                     Komisjon kogub ja töötleb kõnealuse tegevuse raames asjakohast teavet, sealhulgas isikuandmeid, eelkõige andmeid isiku ja tema käitumise kohta ning isiku kontaktandmeid. Komisjoni pädevad talitused edastavad isikuandmeid teistele komisjoni talitustele niivõrd, kuivõrd need selliseid andmeid vajavad.
                  
               
                     (6)
                  
                  
                     Isikuandmeid hoitakse turvalises elektroonses keskkonnas, et neile ei saaks ebaseaduslikult juurdepääsu isikud, kellel pole vaja neid andmeid teada, ja et neid ei saaks sellistele isikutele edastada. Pärast töötlemise lõppu säilitatakse isikuandmeid kooskõlas komisjonis kehtivate eeskirjadega (3).
                  
               
                     (7)
                  
                  
                     Personalieeskirjadest tulenevaid ülesandeid täites on komisjon kohustatud austama füüsiliste isikute õigusi seoses isikuandmete töötlemisega, mis on ette nähtud Euroopa Liidu põhiõiguste harta artikli 8 lõikes 1 ja aluslepingu artikli 16 lõikes 1, ning Euroopa Parlamendi ja nõukogu määruses (EL) 2018/1725 (4) sätestatud õigusi. Samas peab komisjon täitma rangeid konfidentsiaalsuse ja ametisaladuse nõudeid.
                  
               
                     (8)
                  
                  
                     Teatavatel juhtudel on vaja leida tasakaal ühelt poolt andmesubjektidele määruse (EL) 2018/1725 alusel antud õiguste ning teiselt poolt kuritegude tõkestamise, uurimise, avastamise ja nende eest vastutusele võtmise vajaduse vahel, samuti vajaduse vahel tagada komisjoni tõhus reaktsioon ahistamise ja muu sobimatu käitumise ning rünnakute kohta esitatud teadetele ning austada täielikult teiste andmesubjektide põhiõigusi ja -vabadusi. Seda silmas pidades on määruse (EL) 2018/1725 artikli 25 lõike 1 punktidega b, c, g ja h jäetud komisjonile võimalus piirata artiklite 14–17, 19, 20 ja 35 ning artikli 4 lõike 1 punktis a sätestatud läbipaistvuspõhimõtte kohaldamist, kui osutatud artikkel ning määruse artiklites 14–17, 19 ja 20 sätestatud õigused ja kohustused on omavahel kooskõlas.
                  
               
                     (9)
                  
                  
                     Selle näiteks on isikuandmete töötlemist käsitleva teabe edastamine isikule, kelle kohta on esitatud taotlus või kaebus (edaspidi „asjaomane isik“), eelkõige juhul, kui menetlust on alustatud seoses ahistamist käsitleva taotlusega, mis on esitatud personalieeskirjade artikli 24 kohase abi saamiseks. Komisjon võib otsustada piirata sellise teabe esitamist asjaomasele isikule, et kaitsta taotluse või kaebuse esitaja või tunnistaja õigusi ja vabadusi vastavalt määruse (EL) 2018/1725 artikli 25 lõike 1 punktile h. Sellise otsuse võib komisjon teha eelkõige selleks, et kaitsta neid isikuid selliste asjaomaste isikute surve eest, kelle vastu on esitatud heas usus väiteid, mille alusel juhtkond ei ole siiski meetmeid võtnud. Mõnes olukorras võib olla vajalik teavitamist piirata selleks, et vältida ahistamist, muud sobimatut käitumist ja rünnakuid komisjonis, eriti juhul, kui taotluse või kaebuse esitaja ja/või tunnistaja töötab asjaomase isikuga samas struktuuriüksuses.
                  
               
                     (10)
                  
                  
                     Vaja võib olla piirata ka asjaomase isiku muid õigusi, kui nende õiguste kasutamine paljastaks taotluse või kaebuse esitaja või tunnistaja, kes on palunud oma isikut mitte avaldada. Sellisel juhul võib komisjon otsustada piirata asjaomase isiku õigust tutvuda tema kohta esitatud taotlusega või tema muid õigusi, et kaitsta taotluse või kaebuse esitaja või tunnistaja õigusi ja vabadusi põhjenduses 9 nimetatud põhjustel. Komisjon võib otsustada seda teha määruse (EL) 2018/1725 artikli 25 lõike 1 punkti h alusel.
                  
               
                     (11)
                  
                  
                     Samuti võib olla vaja piirata asjaomase isiku õigusi, et tagada avaliku võimu järelevalve-, kontrolli- ja regulatiivsete ülesannete täitmine juhul, kui kaalul on liidu üldise avaliku huviga seotud oluline eesmärk – tagada komisjoni tulemuslik reageerimine väidetele ahistamise, muu sobimatu käitumise või rünnaku kohta. Võitlus ahistamise, muu sobimatu käitumise ja rünnakute vastu on kogu liidu ja komisjoni üldise avaliku huviga seotud oluline eesmärk. Pealegi on komisjon personalieeskirjade artikli 24 kohaselt kohustatud abistama oma töötajaid. Selleks et mitte heidutada töötajaid toimimast liidu avalikes huvides – teatamast ahistamise, muu sobimatu käitumise või rünnakuna käsitatavatest juhtumitest ning abi taotlemast –, tuleb tagada, et asjaomased isikud ei saaks teada neid puudutavatest abitaotlusest. See võib olla eriti asjakohane juhtudel, kui ametisse nimetaja leiab, et ahistamist personalieeskirjade tähenduses ei ole toimunud. Sellises olukorras nõuaks liidu avalik huvi, et asjaomane isik ei saaks abitaotlusest teada, säilitamaks töötajatele võimaluse kasutada personalieeskirjade artiklis 24 osutatud menetlust ja vältimaks uusi konflikte. Sellega seoses võib komisjon piirata asjaomase isiku õigusi kooskõlas määruse (EL) 2018/1725 artikli 25 lõike 1 punktidega c ja g.
                  
               
                     (12)
                  
                  
                     Asjaomase isiku õiguste piiramine võib olla vajalik ka selleks, et säiliks võimalus tõkestada, uurida ja avastada asjaomase isiku kuritegusid, millest taotluse või kaebuse esitajad või tunnistajad on komisjonile teatanud, ja teda vastutusele võtta. Taotluste ja kaebuste esitajad ja tunnistajad võivad teatada näiteks sobimatust käitumisest või psühholoogilisest või seksuaalsest ahistamisest. Sellistel juhtudel võib komisjon otsustada piirata asjaomase isiku õigusi vastavalt määruse (EL) 2018/1725 artikli 25 lõike 1 punktile b.
                  
               
                     (13)
                  
                  
                     Personalieeskirjade kohaselt peab komisjon nende eeskirjade alusel esitatud taotlusi ja kaebusi käsitlema konfidentsiaalsena. Konfidentsiaalsuse ning määruses (EL) 2018/1725 sätestatud isikuandmete kaitse normide täitmise tagamiseks tuleb vastu võtta sise-eeskirjad, mille kohaselt oleks komisjonil võimalik piirata andmesubjektide õigusi kooskõlas määruse (EL) 2018/1725 artikli 25 lõike 1 punktidega b, c, g ja h.
                  
               
                     (14)
                  
                  
                     Sise-eeskirju tuleks kohaldada kogu isikuandmete töötlemisele komisjonis personalieeskirjade kohase taotluste ja kaebuste lahendamise käigus.
                  
               
                     (15)
                  
                  
                     Määruse (EL) 2018/1725 artiklite 14, 15 ja 16 järgimiseks peaks komisjon läbipaistvalt ja sidusalt teavitama kõiki isikuid oma tegevusest, mille käigus töödeldakse nende isikuandmeid, ja nende õigustest komisjoni veebisaidil avaldatava isikuandmete kaitset käsitleva teatega. Vajaduse korral peaks komisjon asjakohaste vahenditega eraldi teavitama taotluste ja kaebuste andmesubjekte – taotluse või kaebuse esitajaid, asjaomaseid isikuid ja tunnistajaid.
                  
               
                     (16)
                  
                  
                     Komisjon peaks kõiki piiranguid kohaldama läbipaistval viisil ning kandma kõik piirangute rakendamise juhtumid sellekohasesse dokumendisüsteemi.
                  
               
                     (17)
                  
                  
                     Seoses piirangutega määruse (EL) 2018/1725 artikli 16 kohaldamisel, milles on sätestatud, et kui isikuandmed ei ole saadud andmesubjektilt, tuleb andmesubjekti teavitada hiljemalt ühe kuu jooksul, peaks komisjon ühe kuu jooksul koostama dokumendi, milles loetletakse rakendatud piirangute põhjused. Selles dokumendis tuleks esitada iga piirangu vajalikkuse ja proportsionaalsuse analüüs.
                  
               
                     (18)
                  
                  
                     Vastavalt määruse (EL) 2018/1725 artikli 25 lõikele 8 võivad vastutavad töötlejad andmesubjekti suhtes piirangu kohaldamise peapõhjusi käsitleva teabe andmise edasi lükata, teabe esitamata jätta või selle andmisest keelduda, kui teabe esitamine vähendaks piirangu mõju. See kehtib eelkõige kõnealuse määruse artiklite 16 ja 35 kohaldamise piirangute kohta.
                  
               
                     (19)
                  
                  
                     Selleks et andmesubjekti õigust saada määruse (EL) 2018/1725 artiklite 16 ja 35 kohast teavet ei piirataks kauem, kui on vaja põhjenduses 8 loetletud põhjustel, peaks komisjon piirangud korrapäraselt läbi vaatama.
                  
               
                     (20)
                  
                  
                     Piirangute kehtivus tuleks läbi vaadata siis, kui toimub esimene kahest sündmusest – kas vastatakse personalieeskirjade artiklite 22c ja 24 ning artikli 90 lõike 1 alusel esitatud taotlusele või personalieeskirjade artikli 22c ja artikli 90 lõike 2 alusel esitatud kaebusele või siis lõpetatakse sellise taotluse või kaebuse menetlemine. Seejärel vaatab komisjon piirangute säilitamise vajalikkuse igal aastal uuesti üle.
                  
               
                     (21)
                  
                  
                     Teatavatel juhtudel võib olla vaja säilitada piiranguid, eelkõige määruse (EL) 2018/1725 artikli 16 kohaldamise piirangut nii kaua, kui komisjon asjaomaseid isikuandmeid säilitab. Sellisel juhul ei tohiks andmesubjekti tema isikuandmete töötlemisest üldse teavitada. Selline olukord võib tekkida eelkõige siis, kui on suur oht, et asjaomase isiku teavitamine tema isikuandmete töötlemisest kahjustaks teiste isikute õigusi ja vabadusi. Nii võib see olla juhul, kui ametisse nimetaja lükkab tagasi heauskse abitaotluse asjaomase isiku sobimatu käitumise kohta, kusjuures taotluse esitaja töötab asjaomase isikuga samas struktuuriüksuses. Sellises olukorras võib tekkida oht, et taotluse esitajale võidakse avaldada survet, mis võib mõjutada struktuuriüksuse tööõhkkonda. Sellistel juhtudel tuleks asjaomase isiku isikuandmeid säilitada ainult seni, kuni andmeid saab kasutada taotluse ja/või kaebuse lahendamiseks, ja kuni kaebuse alusel saab algatada kohtumenetlust.
                  
               
                     (22)
                  
                  
                     Euroopa Komisjoni isikuandmete kaitse ametnik peaks piirangute kohaldamist sõltumatult kontrollima, et tagada käesoleva otsuse järgimine.
                  
               
                     (23)
                  
                  
                     Konsulteeriti ka Euroopa Andmekaitseinspektoriga, kes esitas oma arvamuse 23. septembril 2021,
                  
               ON VASTU VÕTNUD KÄESOLEVA OTSUSE:
         
            Artikkel 1
            Reguleerimisese ja kohaldamisala
            
               1.   Käesolevas otsuses on sätestatud eeskirjad, mida komisjon peab järgima andmesubjektide teavitamisel nende isikuandmete töötlemisest vastavalt määruse (EL) 2018/1725 artiklitele 14, 15 ja 16, kui lahendatakse personalieeskirjade kohaseid taotlusi ja kaebusi.
               Lisaks sätestatakse käesolevas otsuses tingimused, mille korral võib komisjon kooskõlas määruse (EL) 2018/1725 artikli 25 lõike 1 punktidega b, c, g ja h piirata selle määruse artiklite 4, 14–17, 19, 20 ja 35 kohaldamist.
            
            
               2.   Käesolevat otsust kohaldatakse komisjonis toimuva isikuandmete töötlemise suhtes, kui isikuandmeid töödeldakse eesmärgiga lahendada personalieeskirjade artiklite 22c ja 24 ning artikli 90 lõigete 1 ja 2 alusel esitatud taotlusi ja kaebusi.
            
            
               3.   Käesoleva otsusega hõlmatud isikuandmete liigid on andmed isiku ja tema käitumise kohta, kontaktandmed ning määruse (EL) 2018/1725 artikli 10 lõike 1 kohased isikuandmete eriliigid.
            
         
         
            Artikkel 2
            Kohaldatavad erandid ja piirangud
            
               1.   Määruse (EL) 2018/1725 alusel andmesubjektide õigustega seotud kohustuste täitmisel kaalub komisjon, kas oleks vaja kohaldada mõnd kõnealuses määruses sätestatud erandit.
            
            
               2.   Kui määruse (EL) 2018/1725 artiklites 14–17, 19, 20 ja 35 sätestatud õiguste ja kohustuste kasutamine seoses isikuandmete töötlemisega komisjonis oleks vastuolus kõnealuse määruse artikli 25 lõike 1 punktides b, c, g või h loetletud alustega, ja kui artiklitest 3–7 ei tulene teisiti, võib komisjon piirata järgmiste sätete ja põhimõtete kohaldamist:
               
                           a)
                        
                        
                           määruse (EL) 2018/1725 artiklid 14–17, 19, 20 ja 35 ning
                        
                     
                           b)
                        
                        
                           määruse (EL) 2018/1725 artikli 4 lõike 1 punktis a sätestatud läbipaistvuse põhimõte, kuivõrd osutatud artikkel ja määruse artiklites 14–17, 19 ja 20 sätestatud õigused ja kohustused on omavahel kooskõlas, eesmärgiga tagada selliste kuritegude tõkestamine, uurimine, avastamine ja nende eest vastutusele võtmine, millest taotluse või kaebuse esitajad või tunnistajad teatavad komisjoni pädevatele talitustele seoses ahistamises või muus sobimatus käitumises või rünnakutes süüdistatava asjaomase isikuga.
                        
                     
            
               3.   Lõigete 1 ja 2 kohaldamine ei piira muude selliste komisjoni otsuste kohaldamist, millega kehtestatakse sise-eeskirjad andmesubjektide teavitamise ja nende teatavate õiguste piiramise kohta vastavalt määruse (EL) 2018/1725 artiklile 25.
            
            
               4.   Õiguste ja kohustuste piiramine vastavalt lõikele 2 peab olema andmesubjektide õiguste ja vabaduste rikkumise ohust lähtudes vajalik ja proportsionaalne.
            
            
               5.   Komisjon peaks analüüsima piirangute vajalikkust ja proportsionaalsust enne nende rakendamist igal üksikjuhul eraldi. Piirangud piirduvad sellega, mis on seatud eesmärkide saavutamiseks tingimata vajalik.
            
         
         
            Artikkel 3
            Andmesubjektide teavitamine
            
               1.   Oma tegevusest, mille käigus töödeldakse andmesubjektide isikuandmeid personalieeskirjade kohaste taotluste ja kaebuste lahendamise eesmärgil, teavitab komisjon andmesubjekte oma veebisaidil avaldatava isikuandmete kaitset käsitleva teatega.
            
            
               2.   Komisjon teavitab isikuandmete töötlemisest asjakohaste vahenditega eraldi iga taotluse või kaebuse esitajat, asjaomast isikut ja tunnistajat, kellelt on palutud teavet taotluse või kaebuse lahendamiseks ja kelle isikuandmeid sellega seoses töödeldakse.
            
            
               3.   Kui komisjon piirab kooskõlas artikliga 2 täielikult või osaliselt lõikes 2 osutatud teabe andmist asjaomastele isikutele, kelle isikuandmeid töödeldakse personalieeskirjade kohaste taotluste ja kaebuste lahendamise eesmärgil, dokumenteerib ja registreerib ta piirangu põhjused vastavalt artiklile 6.
            
         
         
            Artikkel 4
            Andmesubjekti õigus andmetega tutvuda, neid kustutada ja nende töötlemist piirata
            
               1.   Kui komisjon piirab täielikult või osaliselt andmesubjekti õigust andmetega tutvuda, andmeid kustutada või nende töötlemist piirata, nagu on osutatud määruse (EL) 2018/1725 artiklites 17, 19 ja 20, siis oma vastuses andmesubjekti esitatud taotlusele oma andmetega tutvuda, andmed kustutada või nende töötlemist piirata komisjon:
               
                           a)
                        
                        
                           teeb andmesubjektile teatavaks kohaldatud piirangu ja selle kohaldamise peamised põhjused;
                        
                     
                           b)
                        
                        
                           informeerib andmesubjekti võimalusest esitada kaebus Euroopa Andmekaitseinspektorile või pöörduda Euroopa Liidu Kohtusse.
                        
                     
            
               2.   Lõikes 1 osutatud piirangu põhjustest teavitamise võib edasi lükata, teabe esitamata jätta või selle esitamisest keelduda seni, kui teabe esitamine vähendaks piirangu tulemuslikkust.
            
            
               3.   Komisjon dokumenteerib piirangu põhjused kooskõlas artikliga 6.
            
            
               4.   Kui õigust andmetega tutvuda on osaliselt või täielikult piiratud, võib andmesubjekt kasutada oma õigust andmetega tutvuda Euroopa Andmekaitseinspektori vahendusel kooskõlas määruse (EL) 2018/1725 artikli 25 lõigetega 6, 7 ja 8.
            
         
         
            Artikkel 5
            Andmesubjekti teavitamine isikuandmetega seotud rikkumistest
            Kui komisjon piirab andmesubjekti teavitamist isikuandmetega seotud rikkumistest, nagu on osutatud määruse (EL) 2018/1725 artiklis 35, dokumenteerib ja registreerib ta piirangu põhjused kooskõlas artikliga 6. Isikuandmetega seotud rikkumisest teatades edastab komisjon need dokumendid Euroopa Andmekaitseinspektorile.
         
         
            Artikkel 6
            Piirangute dokumenteerimine ja registreerimine
            
               1.   Komisjon dokumenteerib iga käesoleva otsuse alusel kohaldatava piirangu põhjused, sealhulgas hinnangu selle piirangu vajalikkuse ja proportsionaalsuse kohta, võttes arvesse määruse (EL) 2018/1725 artikli 25 lõikes 2 esitatud asjakohaseid tegureid.
            
            
               2.   Piirangu dokumenteerimisel märgitakse, kuidas asjaomase andmesubjekti õiguse kasutamine oleks vastuolus ühe või mitme määruse (EL) 2018/1725 artikli 25 lõike 1 punktides b, c, g või h loetletud alusega.
            
            
               3.   Sellised dokumendid ning vajaduse korral ka asjakohaseid faktilisi ja õiguslikke asjaolusid kajastavad dokumendid registreeritakse. Taotluse korral tehakse need kättesaadavaks Euroopa Andmekaitseinspektorile.
            
         
         
            Artikkel 7
            Piirangute kestus
            
               1.   Artiklites 3, 4 ja 5 osutatud piiranguid kohaldatakse seni, kuni kehtivad nende kohaldamise põhjused.
            
            
               2.   Kui artiklites 3, 4 ja 5 osutatud piirangu põhjused enam ei kehti, siis komisjon tühistab selle piirangu.
            
            
               3.   Ta teeb andmesubjektile teatavaks piirangu kehtestamise peamised põhjused ja selgitab, et andmesubjektil on igal ajal võimalik esitada kaebus Euroopa Andmekaitseinspektorile või pöörduda Euroopa Liidu Kohtusse.
            
            
               4.   Komisjon vaatab artiklites 3, 4 ja 5 osutatud piirangute kehtivuse läbi, kui toimub esimene kahest sündmusest – ta kas vastab personalieeskirjade artiklite 22c ja 24 ning artikli 90 lõike 1 alusel esitatud taotlusele või personalieeskirjade artikli 22c ja artikli 90 lõike 2 alusel esitatud kaebusele või siis lõpetab sellise taotluse või kaebuse menetlemise. Pärast seda hindab komisjon igal aastal piirangu säilitamise vajalikkust. Läbivaatamise raames antakse hinnang selle piirangu vajalikkusele ja proportsionaalsusele, võttes arvesse määruse (EL) 2018/1725 artikli 25 lõikes 2 esitatud asjakohaseid tegureid.
            
         
         
            Artikkel 8
            Kaitsemeetmed ja säilitustähtajad
            
               1.   Komisjon, täpsemalt selle personalihalduse ja julgeoleku peadirektoraadi kaebuste ja juhtumite järelevalve üksus võtab kaitsemeetmeid, et muuta võimatuks ebaseaduslik juurdepääs sellistele isikuandmetele, mille suhtes kohaldatakse või võidakse kohaldada piiranguid, selliste andmete edastamine ja nende kuritarvitamine. Need on tehnilised ja korralduslikud meetmed, näiteks:
               
                           a)
                        
                        
                           rollide, vastutuse, juurdepääsuõiguse ja menetlusetappide selge kindlaksmääramine;
                        
                     
                           b)
                        
                        
                           turvalise elektroonse keskkonna kasutamine, et elektroonsetele andmetele ei saaks ebaseaduslikult või juhuslikult juurdepääsu loata isikud ja et neid ei saaks sellistele isikutele edastada;
                        
                     
                           c)
                        
                        
                           paberdokumentide turvaline säilitamine ja töötlemine vaid sellises ulatuses, mis on tingimata vajalik töötlemise eesmärgi saavutamiseks;
                        
                     
                           d)
                        
                        
                           piirangute nõuetekohane jälgimine ja nende kohaldamise perioodiline läbivaatamine. Punktis d nimetatud läbivaatamine toimub vähemalt kord iga kuue kuu tagant.
                        
                     
            
               2.   Piirangud tühistatakse kohe, kui nende aluseks olnud tingimused enam ei kehti.
            
            
               3.   Isikuandmeid säilitatakse vastavalt komisjoni säilituseeskirjadele, mis kehtestatakse määruse (EL) 2018/1725 artikli 31 kohaselt hallatavate dokumentidega. Säilitustähtaja lõppedes isikuandmed kustutatakse, muudetakse anonüümseks või antakse arhiivi vastavalt määruse (EL) 2018/1725 artiklile 13.
            
         
         
            Artikkel 9
            Läbivaatamine komisjoni isikuandmete kaitse ametniku poolt
            
               1.   Komisjoni isikuandmete kaitse ametnikku teavitatakse põhjendamatu viivituseta andmesubjektide õiguste piiramisest käesoleva otsuse alusel. Taotluse korral võimaldatakse isikuandmete kaitse ametnikule juurdepääs põhjusi sisaldavale dokumendile ning kõigile faktilisi ja õiguslikke asjaolusid sisaldavatele tõendavatele dokumentidele.
            
            
               2.   Isikuandmete kaitse ametnik võib taotleda piirangu läbivaatamist. Isikuandmete kaitse ametnikule tuleb taotletud läbivaatamise tulemustest teatada kirjalikult.
            
            
               3.   Komisjon dokumenteerib isikuandmete kaitse ametniku kaasamise kõikidel juhtudel, mil artikli 2 lõikes 2 osutatud õigusi ja kohustusi piiratakse.
            
         
         
            Artikkel 10
            Jõustumine
            Käesolev otsus jõustub kahekümnendal päeval pärast selle avaldamist Euroopa Liidu Teatajas.
         
         
            Brüssel, 27. jaanuar 2022
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  EÜT L 56, 4.3.1968, lk 1.
         
            (2)  19. detsembri 2013. aasta haldusteade nr 79-2013 „Taotluste ja kaebuste (personalieeskirjade artikli 90 lõiked 1 ja 2) ning abitaotluste (personalieeskirjade artikkel 24) esitamise ajakohastatud kord“.
         
            (3)  Komisjoni toimikute säilitamist reguleerib komisjoni ühtne säilitustähtaegade loetelu (SEC(2019) 900); see on reguleeriv dokument, milles on esitatud komisjoni eri liiki toimikute säilitustähtajad. Isikuandmete säilitustähtajad on ette nähtud personalieeskirjade kohastes taotlustes ja kaebustes olevate isikuandmete kaitset käsitleva teatega.
         
            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).